Udlændingenævnet får alvorlig kritik for sine lange sagsbehandlingstider, der lige nu er på 14 måneder. Som TV2 Nord har fortalt i flere indslag er adskillige nordjyske familiers liv sat på standby, mens de venter på at få deres sager behandlet. Lige nu er sagsbunkerne hos Udlændingestyrelsen på cirka 4000 sager, hvor borgere har klaget over afgørelser fra Udlændingestyrelsen. Udlændingenævnet er den klageinstans, som skal afgøre, om der er sket fejl i afgørelserne eller ej. Senest i slutningen af november udtalte Folketingets Ombudsmand Niels Fenger alvorlig kritik af den lange sagsbehandlingstid : -	De generelle sagsbehandlingstider i Udlændingenævnet er på den baggrund efter min opfattelse fortsat for lange og sagsbehandlingstiderne i de ældste sager uacceptabelt lange, herunder henset til sagernes betydning for de involverede, har Ombudsmanden sagt i en udtalelse. Også professor på Juridisk Institut på Aarhus Universitet Louise Halleskov, der er ekspert i både offentlig forvaltning og menneskeret er kritisk overfor de lange sagsbehandlingstider i nævnet: -	Sagsbehandlingstid er en stor udfordring for mange offentlige myndigheder, og det er problematisk både efter dansk forvaltningsret og menneskeretten, skriver Louise Halleskov til TV2 Nord. Skal vente i usikkerhed Institut for Menneskerettigheder er bekymrede over de lange sagsbehandlingstider, som påvirker de borgere, som har klaget over deres afgørelser: - Det er en stor belastning for de mennesker, der skal gå og vente i usikkerhed på deres fremtid og det har en stor påvirkning på deres liv. Vi kan ikke sætte tal på, hvor lang en sagsbehandling der er rimelig, men 14 måneder er for lang tid, siger Louise Holck, direktør, Institut for Menneskerettigheder. Inger Støjberg, formand for Danmarksdemokraterne var som Udlændinge- og Integrationsminister ansvarlig for mere end 50 stramninger af udlændingeloven, og dem står hun ved. Hun synes dog, at sagsbehandlingen i Udlændingenævnet nu har taget overhånd. -	Det vigtigste for mig er, at folk får den rigtige afgørelse, for der skal ikke være en eneste person i Danmark, der ikke har et reelt opholdsgrundlag her i landet. Men 14 måneders sagsbehandling er da lang tid, og jeg vil opfordre ministeren (Kaare Dybvad Bek, Socialdemokraterne) til at få kigget på sagen, siger Inger Støjberg. Sagsbehandlingstiden i Udlændingenævnet er da også vokset betragteligt, siden Inger Støjberg var minister på området i VK-regeringen fra 2015-2019. Stigende behandlingstid Faktisk har Folketingets Ombudsmand i flere omgange kritiseret den længere og længere sagsbehandlingstid. Han har allerede bebudet, at han i 2024 vil kontrollere Udlændingenævnets behandlingstid igen. -	Vi ser på de lange sagsbehandlingstider med bekymring, men det er i sidste ende et politisk spørgsmål, om der bliver sat tilstrækkelige ressourcer ind på at få dem sat ned, siger Louise Holck, Institut for Menneskerettigheder. TV2 Nord har forgæves forsøgt at få en kommentar fra Udlændinge- og Integrationsminister Kaare Dybvad Bek.

Opsummering:
Flere nordjyske familiers venter lige nu i uvished, mens de venter på at få deres sager behandlet hos udlændingenævnet. Den lange sagsbehandlingstid får nu kritik fra flere sider - blandt andet Inger Støjberg og Institut for Menneskerettigheder.